איך חוגגים יום הולדת עגול למדינה שהגיעה לגיל המעבר? ועדת השרים לציון שנת השישים לישראל, בראשות השרה רוחמה אברהם-בלילא, אישרה אתמול (ב') רשימה ראשונה של אירועים ופרויקטים שיתקיימו בשנה הקרובה. לחגיגות הוקצבו 100 מיליון שקל.
יום העצמאות הוקדם ביומיים ויצוין ביום חמישי, ג' באייר, 8 במאי 2008. החגיגות המרכזיות יערכו ערב קודם לכן, בתום יום הזיכרון לחללי מערכות ישראל שיחול ב-7 במאי.
אברהם-בלילא הנחתה את המטה המקצועי ליזום פעולות בהתאם לכמה עקרונות מנחים. בין השאר נקבע כי חלק מתקציב אירועי השישים יופנה להשקעה בפרויקטים תשתיתיים, מתוך כוונה שהפעילויות ישמשו מנוף לשנים הבאות. בנוסף, יושם דגש על חיזוק הקשר עם ההיסטוריה של מדינת ישראל והעם היהודי, וחיזוק המודעות לערכי הטבע, המורשת, הנוף והסביבה. "נפלה בחלקי הזכות לעמוד בראש ועדת השרים, ואני מתפללת שנצליח", אמרה השרה.
בהתייחסות ראשונה לאיומי אמנים ומוסדות תרבות שיחרימו את חגיגות ה-60, אמרה אברהם-בלילא בדיון שהיא מאמינה שבסופו של דבר לא תהיה החרמה כזו. "אפעל אצל שר האוצר ואפנה לראש הממשלה כדי לעצור את הקיצוץ", אמרה השרה. "חבל שחרב הקיצוץ מונפת דווקא בימים שבהם סרטים ישראלים זוכים לתהילה בעולם, ובימים שבהם יש עדנה לתרבות הישראלית. מצד שני יהיה חבל לכולם אם תהיה החרמה כלשהי של החגיגות".
"כולנו ביחד". מטה השישים יכין ויספק ערכת הקרנה לכל יישוב בישראל החוגג את יום העצמאות, כך שב-22:00 בליל החג יוקרן מעל במות הבידור ברחבי הערים בעת ובעונה אחת מיצג וידאו שיכלול נקודות ציון בהיסטוריה הציונית - מההכרזה על הקמת המדינה ועד ימינו.
תערוכת הישגים לציון שנת ה-60 למדינה. התערוכה תבטא את הישגי המדינה ואזרחיה בתחומי רבים ובהם הרפואה, המדע, הטכנולוגיה, החקלאות, התעשיות הביטחוניות, התרבות והאמנות. התערוכה תוצג בארבעה מקומות מרכזיים - בגליל, בנגב, בתל-אביב ובירושלים - באמצאות אמצעי המחשה מתקדמים, ותותאם לבילוי משפחתי, בדגש על תכנים המיועדים לילדים ובני נוער.
"מיצג נודד". אירוע חוויתי למשפחה, עם תשומת לב ודגשים המותאמים לבני נוער ולילדים. המיצג יתקיים בסמיכות לשישים ישובים בארץ - מדן ועד אילת. המיצג ישלב אירועים חווייתיים-ארציים מתחומים שונים, עם אירועים מקומיים האופייניים לכל ישוב שאליו יגיע. בין השאר, במיצג יפעלו באופן חוויתי ביתנים עתידיים, בימות מופעים לילדים, כשרונות צעירים והופעות אמנים.
"מאירים את שמי ישראל". בערב יום העצמאות יתקיים מופע ענק-מימדים שישלב אור, מוסיקה, קרני לייזר ואפקטים מיוחדים. המופע יתקיים בד בבד במספר רב של מוקדים ברחבי הארץ. כמיליון וחצי אזרחים יוכלו לצפות במופע, ומיליונים אחרים יוכלו לצפות בו בטלוויזיה. תוכן האירוע יותאם לחגיגות ה-60 ויביא לידי ביטוי את תחושת הזיקה של עם ישראל לארץ-ישראל.
"מסיבת עצמאות". מסיבת פארק שתשלב מוסיקה וריקודים בפארק הירקון בתל-אביב למחרת יום העצמאות, ביום שישי, 9 במאי, בשעות הצהריים. האירוע יהיה פתוח לנוער - ללא תשלום - ויתקיים בשיתוף ארגון אומני ישראל (אמ"י) ועיריית תל-אביב-יפו.
שיקום כ-60 אנדרטאות. מטה השישים, היחידה להתיישבות ותשתיות לאומיות במשרד הביטחון והרשויות המקומיות החליטו על פרויקט תשתיתי וערכי, שמטרתו שיקום כ-60 אנדרטאות נופלים. התחזוקה השוטפת של האנדרטאות תתבצע על-ידי בני נוער מרחבי הארץ.
"60 גני שעשועים לילדים". יוקמו גני שעשועים לילדים בשכונות מצוקה וערי פיתוח. התאחדות התעשיינים תבנה את הגנים, והרשויות המקומיות יתפעלו ויתחזקו אותם.
"שביל סובב כינרת". מיזם לאומי-תשתיתי בשיתוף החברה להגנת הטבע, שבו יוקם שביל מקיף כנרת שאורכו 60 ק"מ. במשך השנה יתקיימו סיורי טבע מודרכים ללא תשלום לילדים ובני נוער בשיתוף החברה להגנת הטבע. כמו כן, לאורך השביל יוכשרו קטעים אשר יהיו נגישים לנכים.
"באופניים לירושלים". פרויקט תשתיתי בשיתוף הקרן הקיימת לישראל - סלילת שביל אופניים מתל אביב לירושלים באורך של כ-60 ק"מ. השביל מיועד להיחנך לקראת סוכות תשס"ט (אוקטובר 2008). לאורך השביל יתקיימו פעילויות חינוכיות לחיזוק ערכי מורשת ישראל.
"עצמאות לכולנו". מטה השישים החליט להשקיע בפרויקט תשתיתי: הקמת 60 פינות פיקניק נגישות לאנשים עם מוגבלויות. הפינות יוקמו בפריסה ארצית, בהתייעצות עם עמותת "נגישות ישראל" ועם ארגון נכי צה"ל.
ילדי מדינת ישראל בגנים הלאומיים ובשמורות הטבע. מטה השישים החליט לאפשר לילדים להיכנס ללא תשלום לגנים הלאומיים ולשמורות הטבע באפריל-יוני 2008. בתקופה זו יתקיימו פעילויות הדרכה מיוחדות לילדים ובני נוער בכל אתרי רשות הטבע והגנים, מתוך כוונה להגביר את הזיקה לארץ ולערכיהּ.
יום הולדת 60 לילידי ה' באייר תש"ח. ילידי היום ההיסטורי יתארחו במשכן הנשיא ויחגגו עמו את יום הולדתם העגול.
חגיגת בר-מצווה. כ-600 ילדים שידם אינה משגת, יחגגו בר/בת-מצווה במצדה בתוכנית חגיגית שתותאם במיוחד לאירוע.
כדורגל. נבחרת ישראל בכדורגל תארח את אחת מקבוצות הפאר של אירופה. ילדי ישראל יהיו קהל הצופים המוזמנים חינם לאיצטדיון הלאומי ברמת-גן. האירוע יוקדש למלחמה באלימות בספורט.
ומה אתכם? האם יש לכם רעיון מקורי כיצד יש לחגוג 60 למדינה? הציעו בתגובות לידיעה.